CELEX: 32014D0463
Language: bg
Date: 2014-07-14 00:00:00
Title: Решение за изпълнение на Комисията от 14 юли 2014 година за разрешаване на пускането на пазара на масло от микроводорасли Schizochytrium sp. като нова хранителна съставка съгласно Регламент (ЕО) № 258/97 на Европейския парламент и на Съвета и за отмяна на решения 2003/427/ЕО и 2009/778/ЕО (нотифицирано под номер С(2014) 4670)

16.7.2014   
            
            
               BG
            
            
               Официален вестник на Европейския съюз
            
            
               L 209/55
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 14 юли 2014 година
   за разрешаване на пускането на пазара на масло от микроводорасли Schizochytrium sp. като нова хранителна съставка съгласно Регламент (ЕО) № 258/97 на Европейския парламент и на Съвета и за отмяна на решения 2003/427/ЕО и 2009/778/ЕО
   
      
         (нотифицирано под номер С(2014) 4670)
      
   
   (само текстът на английски език е автентичен)
   
      (2014/463/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               С Решение 2003/427/ЕО на Комисията (2) е установена спецификацията на масло от микроводорасли Schizochytrium sp. и е разрешено пускането му на пазара в някои храни при определени максимални количества на употреба. С Решение 2009/778/ЕО на Комисията (3) за първи път се разширява употребата на масло от микроводорасли Schizochytrium sp.
            
         
               (2)
            
            
               На 16 януари 2013 г. дружеството DSM Nutritional Products отправи искане към компетентните органи на Обединеното кралство за разширяване на употребата на масло от микроводорасли Schizochytrium sp. като нова хранителна съставка. Дружеството Martek Biosciences, което е адресат на предишните решения, е придобито от DSM Nutritional Products по силата на договор от 30 юни 2012 г.
            
         
               (3)
            
            
               На 29 април 2013 г. компетентният орган на Обединеното кралство за оценка на храните издаде доклада си за първоначална оценка. В посочения доклад органът стигна до заключението, че разширяването на употребата на въпросното масло от водорасли отговаря на критериите за нови храни, установени в член 3, параграф 1 от Регламент (ЕО) № 258/97.
            
         
               (4)
            
            
               На 9 юли 2013 г. Комисията препрати доклада за първоначална оценка на другите държави членки.
            
         
               (5)
            
            
               В 60-дневния срок, предвиден в член 6, параграф 4, първа алинея от Регламент (ЕО) № 258/97, бяха представени обосновани възражения. По-специално бяха повдигнати възражения относно повишените нива на прием на докозахексаенова киселина (DHA). В съответствие с член 7, параграф 1 от Регламент (ЕО) № 258/97 следва да се вземе решение за изпълнение на Комисията, в което се вземат предвид повдигнатите възражения. Впоследствие заявителят промени искането, отнасящо се до максималното количество DHA в хранителните добавки. Тази промяна и допълнителните обяснения от заявителя намалиха опасенията до степен, която удовлетворява държавите членки и Комисията.
            
         
               (6)
            
            
               С Директива 2002/46/ЕО на Европейския парламент и на Съвета (4) се определят изискванията относно добавките към храни. С Регламент (ЕО) № 1925/2006 на Европейския парламент и на Съвета (5) се определят изискванията относно влагането на витамини, минерали и някои други вещества в храните. С Директива 2009/39/ЕО на Европейския парламент и на Съвета (6) се определят изискванията относно храни, предназначени за специфична хранителна употреба. С Директива 96/8/ЕО на Комисията (7) се определят изискванията относно храни, предназначени за използване при нискокалорични хранителни режими за намаляване на телесното тегло. Употребата на масло от микроводорасли Schizochytrium sp. следва да бъде разрешена, без да се засягат изискванията на посочените актове.
            
         
               (7)
            
            
               От съображения за правна яснота решения 2003/427/ЕО и 2009/778/ЕО следва да бъдат отменени и заменени с настоящото решение.
            
         
               (8)
            
            
               Нотификациите, подадени до Комисията в съответствие с член 5 от Регламент (ЕО) № 258/97, за пускане на пазара на съставка, която е до голяма степен еквивалентна на масло от водорасли, разрешено с решения 2003/427/ЕО и 2009/778/ЕО, остават валидни.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Маслото от микроводорасли Schizochytrium sp., посочено в приложение I, може да бъде пуснато на пазара в Съюза като нова хранителна съставка за посочените видове употреба и при максималните количества, определени в приложение II, без да се засягат разпоредбите на Директива 2002/46/ЕО, Регламент (ЕО) № 1925/2006, Директива 2009/39/ЕО и Директива 96/8/ЕО.
   Член 2
   Наименованието на разрешеното с настоящото решение масло от микроводорасли Schizochytrium sp., което да се посочва върху етикета на съдържащите го храни, е „масло от микроводорасли Schizochytrium sp.“
   Член 3
   С настоящото решение се отменят решения 2003/427/ЕО и 2009/778/ЕО.
   Член 4
   Адресат на настоящото решение е DSM Nutritional Products, 6480 Dobbin Road, Columbia, MD 21045, USA.
   
      Съставено в Брюксел на 14 юли 2014 година.
      
         
            За Комисията
         
         Tonio BORG
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  Решение 2003/427/ЕО на Комисията от 5 юни 2003 г. за разрешаване на пускането на пазара на богато на DHA (докозахексаенова киселина) масло от микроводорасли Schizochytrium sp. като нова хранителна съставка съгласно Регламент (ЕО) № 258/97 на Европейския парламент и на Съвета (ОВ L 144, 12.6.2003 г., стр. 13).
   
      (3)  Решение 2009/778/ЕО на Комисията от 22 октомври 2009 г. относно разширяване на употребата на масло от водорасли, получено от микроводорасли Schizochytrium sp., като нова хранителна съставка съгласно Регламент (ЕО) № 258/97 на Европейския парламент и на Съвета (ОВ L 278, 23.10.2009 г., стр. 56).
   
      (4)  Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни (ОВ L 183, 12.7.2002 г., стр. 51).
   
      (5)  Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (ОВ L 404, 30.12.2006 г., стр. 26).
   
      (6)  Директива 2009/39/ЕО на Европейския парламент и на Съвета от 6 май 2009 г. относно храни, предназначени за специфична хранителна употреба (ОВ L 124, 20.5.2009 г., стр. 21).
   
      (7)  Директива 96/8/ЕО на Комисията от 26 февруари 1996 г. относно храни, предназначени за използване при нискокалорични хранителни режими за намаляване на телесното тегло (ОВ L 55, 6.3.1996 г., стр. 22).
   
      ПРИЛОЖЕНИЕ I
      СПЕЦИФИКАЦИЯ НА МАСЛО ОТ МИКРОВОДОРАСЛИ SCHIZOCHYTRIUM SP.
      
      
                  Изпитване
               
               
                  Спецификация
               
            
                  Киселинност
               
               
                  Не повече от 0,5 mg KOH/g
               
            
                  Пероксидно число (ПЧ)
               
               
                  Не повече от 5,0 meq/kg масло
               
            
                  Влага и летливи вещества
               
               
                  Не повече от 0,05 %
               
            
                  Неосапуняеми вещества
               
               
                  Не повече от 4,5 %
               
            
                  Трансмастни киселини
               
               
                  Не повече от 1,0 %
               
            
                  Съдържание на DHA
               
               
                  Не по-малко от 32,0 %
               
            
   
      ПРИЛОЖЕНИЕ II
      РАЗРЕШЕНИ ВИДОВЕ УПОТРЕБА НА МАСЛО ОТ МИКРОВОДОРАСЛИ SCHIZOCHYTRIUM SP.
      
      
                  Категория храна
               
               
                  Максимално количество на употреба на DHA
               
            
                  Млечни продукти, с изключение на напитки на млечна основа
               
               
                  200 mg/100 g или 600 mg/100 g за продукти от сирене
               
            
                  Млечни аналози, с изключение на напитки
               
               
                  200 mg/100 g или 600 mg/100 g за продукти от типа на сиренето
               
            
                  Мазнини за мазане и сосове
               
               
                  600 mg/100 g
               
            
                  Зърнени закуски
               
               
                  500 mg/100 g
               
            
                  Хранителни добавки
               
               
                  250 mg дневен прием на DHA за общото население съгласно препоръката на производителя
                  450 mg дневен прием на DHA за бременни и кърмачки съгласно препоръката на производителя
               
            
                  Храни, предназначени за използване при нискокалорични хранителни режими за намаляване на телесното тегло, посочени в Директива 96/8/ЕО
               
               
                  250 mg на порция, заместваща едно хранене
               
            
                  Други храни, предназначени за специфична хранителна употреба съгласно определението в Директива 2009/39/ЕО, с изключение на храните за кърмачета и преходните храни
               
               
                  200 mg/100g
               
            
                  Диетични храни за специални медицински цели
               
               
                  В съответствие със специалните хранителни изисквания на лицата, за които са предназначени продуктите
               
            
                  Хлебни изделия (хляб и хлебчета), сладки бисквити
               
               
                  200 mg/100g
               
            
                  Зърнени блокчета
               
               
                  500 mg/100g
               
            
                  Мазнини за готвене
               
               
                  360 mg/100g
               
            
                  Безалкохолни напитки (включително аналози на млечни напитки и напитки на млечна основа)
               
               
                  80 mg/100 ml